text: Vejlegården: Enhedslisten bag protestmarch
  30 juli 2012 kl. 10.39
  Medlemmer af Enhedslisten, bl.a. fra Billund, står bag en protestmarch fra Vejle Banegård til restaurant Vejlegården på lørdag.
  Ifølge Eb.dk arrangeres protestmarchen af "Støt Fagbevægelsen og Den Danske Model", som angiveligt består af en lille gruppe Enhedslistemedlemmer fra Jylland.
  - Når vi kan se hestehoveder i posten, hacking af hjemmesider og elendige lønforhold i deres overenskomst med Krifa, så tænkte vi: Nok er nok siger Charlotte Nørgaard, som er talsperson for gruppen, til Ekstra Bladet.
  Ifølge avisen tæller gruppen medlemmer fra Enhedslisten i Billund. De har inviteret meningsfæller via Facebook. Og der skal angiveligt være flere hundrede, som har tilmeldt sig.
  Protestmarchen har fået ny aktualitet efter at 3F og restauratøren på Vejlegården ikke kunne nå til enighed på et forhandlingsmøde lørdag eftermiddag på Munkebjerg Hotel.
  